# Lorenzo Palacín Badorrey

Lorenzo Palacín Badorrey (Berlanga de Duero, 1935 - 10 d'abril de 2022) va ser el segon batlle d'Esplugues de Llobregat des de la recuperació de la democràcia. Va succeir Antoni Pérez i Garzón en el tercer any de mandat a causa d'una sentència per prevaricació que l'inhabilitava en el càrrec. Va cedir el càrrec a Pilar Díaz i Romero un any abans de les eleccions del 2007. Durant el franquisme va lluitar en la clandestinitat contra el règim. Va ser president de l'empresa municipal Sociedad Municipal Mixta de Promoción y Gestión de Servicios de Esplugues SA.

## Trajectòria política i institucional
### Entrada a l'Ajuntament d'Esplugues

Lorenzo Palacín anava de número 10 a les primeres eleccions municipals pel PSC a Esplugues de Llobregat. Era treballador del sector elèctric i secretari de la Secció Sindical de la UGT. Tot i que el PSC va treure només 9 diputats, Palacín va entrar com a regidor al Ple del 12 de març del 1980 a causa de la dimissió del socialista José Alonso Puertas.

### Tinent d'alcalde

En les eleccions de 1983, que el PSC va guanyar amb majoria absoluta amb 15 regidors de 21, anava de número 6. Va ocupar l'àrea d'Ensenyament, Cultura, Esports i Joventut. Entre el 12 de desembre de 1984 i el 9 gener de 1985 va ser nomenat tercer tinent d'alcalde després de la renúncia del regidor socialista Celedonio Fernández Ródenas.
En les eleccions municipals de 1987 figurava en la segona posició a les llistes socialistes, just per sota de l'alcalde, Antoni Pérez. En el Ple extraordinari de cartipàs del 8 de juliol va ser designat primer tinent d'alcalde i membre de la Comissió de Govern.

### Accés a l'alcaldia

Va continuar sent número 2 a les llistes del PSC i primer tinent d'alcalde fins a la dimissió d'Antoni Pérez per una sentència per prevaricació, que va inhabilitar el fins aleshores alcalde per 8 anys. Lorenzo Palacín va prendre possessió del càrrec d'alcalde el 19 d'abril del 1998. A més de primer tinent d'alcalde des del 1991, havia estat responsable dels Serveis Generals i Econòmics i de la regidoria d'Educació i Ensenyament, a més de portaveu del grup municipal del PSC.
En les dues eleccions següents va encapçalar les llistes del PSC a Esplugues, que va guanyar per majoria absoluta (any 1999, 14 regidors de 21; any 2003, 12 regidors). El projecte polític era clarament continuista en matèria de benestar i cohesió, urbanisme, promoció econòmica i transparència i eficiència, amb un impuls per a la "segona gran transformació d'Esplugues". Aquesta transformació, que incloïa la construcció d'un auditori nou, la reedificació dels mercats de la Plana i de Can Vidalet i la urbanització del torrent d'en Farré, va provocar alguns problemes, per exemple pel que fa a les obres de l'anomenat Pla Caufec o el tramvia, que va aixecar moltes protestes ciutadanes.

### Comiat

Finalment, el 12 de juny del 2006 Lorenzo Palacín va renunciar al càrrec en favor de Pilar Díaz i Romero. Lorenzo Palacín va continuar sent regidor d'Educació i membre de la Junta de Govern L'oposició va criticar en línies generals aquest canvi perquè es considerava un acte electoralista per promocionar el futur candidat a l'alcaldia a mig mandat. En general, se'l considerava un alcalde estimat i molt proper als ciutadans.

## Referències

* 1 2 Torres, Manel. «El alcalde de Esplugues dimite tras ser condenado por prevaricación». El País. [Consulta: 20 novembre 2015].
* 1 2 3 4 «Alcaldes d'Esplugues de Llobregat». Generalitat de Catalunya. Arxivat de l'original el 4 de març 2016. [Consulta: 20 novembre 2015].
* 1 2 3 «L'acomiadament a l'Alcalde Palacín». Crònica de la Vida d'Esplugues, juny-juliol 2006, pàg. 3.
* ↑ «Consulta de dades - Sociedad Municipal Mixta de Promoción y Gestión de Servicios de Esplugues, SA». Generalitat de Catalunya. Arxivat de l'original el 21 de novembre 2015. [Consulta: 20 novembre 2015].
* ↑ «126 candidatos para 21 puestos de concejal - Partit dels Socialistes de Catalunya (PSC-PSOE)». Crònica de la Vida d'Esplugues, 3-1979, pàg. 8.
* ↑ «Plenos municipales, día 12-3-80». Crònica de la Vida d'Esplugues, 358-359, abril-maig 1980, pàg. 5.
* ↑ «Consulta de dades, eleccions municipals d'Esplugues». Generalitat de Catalunya. Arxivat de l'original el 21 de novembre 2015. [Consulta: 20 novembre 2015].
* ↑ «Las elecciones municipales». Crònica de la Vida d'Esplugues, 394-395, abril-maig 1983, pàg. 7.
* ↑ «Cartapacio municipal». Crònica de la Vida d'Esplgues, 396, 6-1983, pàg. 3.
* ↑ «Resumen acuerdos plenarios. Nuevo Cartapacio». Crónica de la Vida d'Esplugues, 415-416, gener-febrer 1985, pàg. 4.
* ↑ «P.S.C. (P.S.C. - P.S.O.E.)». Crònica de la Vida d'Esplugues, 444, 6-1987, pàg. 6.
* ↑ «Pleno extra 8 julio. El cartapacio». Crònica de la Vida d'Esplugues, 447, 9-1987, pàg. 6.
* ↑ «Partit dels Socialistes de Catalunya. Llista de candidats». Crònica de la Vida d'Esplugues, 491, 5-1991, pàg. 6.
* ↑ «Eleccions municipals. PSC. Candidats». Crònica de la Vida d'Esplugues, 539, 5-1995, pàg. 9.
* ↑ «Crònica local. Nou cartipàs». Crònica de la Vida d'Esplugues, 492, 6-1991, pàg. 3.
* ↑ «Crònica local. Elecció del nou alcalde en la persona de Lorenzo Palacín». Crònica de la Vida d'Esplugues, 575, 5-1978, pàg. 3-4.
* ↑ Palacín Badorrey, Lorenzo «Eleccions municipals. PSC. "Para que gane Esplugues"». Crònica de la Vida d'Esplugues, 588, 6-1999, pàg. 10.
* ↑ Romero García, Cèsar «Millor per a Esplugues». Crònica de la Vida d'Esplugues, 622-623, març-abril 2003, pàg. 14.
* ↑ Fernández Guerrero, David. «Mil personas piden en Esplugues la retirada de los cargos a seis jóvenes». [Consulta: 20 novembre 2015].
* ↑ Ayuso, Glòria. «Pilar Díaz (PSC) sustituye al también socialista Palacín en la alcaldía de Esplugues». [Consulta: 20 novembre 2015].
* ↑ «Canvia l'organigrama municipal». El Pont d'Esplugues, juny-juliol 2006, pàg. 8.
* ↑ «Portaveus». El Pont d'Esplugues, juny-juliol 2006, pàg. 32.